สั่งแจ้งอุบัติภัยใหญ่ใน3ชม.
คปภ.สั่งประกันรายงานอุบัติภัยใหญ่ที่มีผู้บาดเจ็บหรือเสียชีวิต 5 คนขึ้นไป ภายใน 3 ชั่วโมง เริ่ม 1 ม.ค.
1 ม.ค. 2558

คปภ.สั่งประกันรายงานอุบัติภัยใหญ่ที่มีผู้บาดเจ็บหรือเสียชีวิต 5 คนขึ้นไป ภายใน 3 ชั่วโมง เริ่ม 1 ม.ค.
นายประเวช องอาจสิทธิกุล เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า นับตั้งแต่วันที่ 1 ม.ค. 2558 เป็นต้นไป ได้สั่งให้บริษัทประกันชีวิตและบริษัทประกันวินาศภัย รายงานกรณีอุบัติภัยกลุ่มหรือรายใหญ่ ที่มีผู้เสียชีวิตตั้งแต่ 5 คนขึ้นไป หรือเป็นอุบัติภัยที่มีผู้ได้รับบาดเจ็บและบาดเจ็บสาหัส และเสียชีวิตตั้งแต่ 10 คนขึ้นไป หรือมีมูลค่าความเสียหายตั้งแต่ 5 ล้านบาท หรืออุบัติภัยที่สื่อมวลชนให้ความสนใจ มาที่ คปภ.
ทั้งนี้ ให้นำส่งข้อมูลการเกิดเหตุ จำนวนผู้บาดเจ็บ ผู้เสียชีวิต ข้อมูลการรับประกันภัย ความคุ้มครองและสถานะของกรมธรรม์ประกันภัย ผ่านไปรษณีย์อิเล็กทรอนิกส์ภายในเวลาไม่เกิน 3 ชั่วโมง นับแต่ที่เกิดเหตุ และให้รายงานผลการดำเนินการภายใน 5 วัน 
สำหรับเหตุผลที่ต้องสั่งให้รายงานอุบัติภัยกลุ่มหรือรายใหญ่ เพื่อเพิ่มประสิทธิภาพการบริหารจัดการด้านค่าสินไหมทดแทนของบริษัทประกันชีวิตให้ครอบคลุมความสูญเสียทุกด้านอย่างเป็นธรรม มีมาตรฐานเดียวกันทั่วประเทศ และให้ คปภ.ได้ทราบข้อมูลเกี่ยวกับการประกันชีวิต ความเสียหายหรือความสูญเสีย ที่เกิดขึ้นจากอุบัติภัยกลุ่มหรือรายใหญ่ ซึ่งจะเป็นประโยชน์ในการช่วยเหลือประชาชนให้ได้รับค่าสินไหมทดแทนหรือเงินตามสัญญาประกันภัยอย่างรวดเร็วและเป็นธรรม
อย่างไรก็ตาม ที่ผ่านมา คปภ.ได้รายงานอุบัติภัยครั้งใหญ่อย่างต่อเนื่อง พร้อมกับแจ้งสิทธิประโยชน์ที่ลูกค้าจะได้รับจากประกันภัย และแจ้งรายชื่อบริษัทประกันภัยที่รับประกันทรัพย์สินอย่างต่อเนื่อง เพื่อให้ผู้ประสบภัยได้รับทราบถึงความคุ้มครองที่จะได้รับ เพื่อบรรเทาความเดือดร้อนทางด้านการเงิน
นายประเวช กล่าวด้วยว่า ปัจจุบันการจัดส่งข้อมูลมาที่ คปภ.สามารถทำได้ง่ายและรวดเร็ว เพราะมีการรับข้อมูลทางสื่ออิเล็กทรอนิกส์ เพื่อลดต้นทุนและเพิ่มประสิทธิภาพด้านการบริการให้กับประชาชน เช่น การเรียกร้องค่าสินไหมทดแทนผ่านระบบ อี-เคลม (E-Claim) และในอนาคตจะมีการออกกรมธรรม์ผ่านระบบอิเล็กทรอนิกส์ที่เรียกว่า อี-โพลิซี (E-Policy) ซึ่งคาดว่าจะสามารถออกได้ภายในปี 2558 นี้